
A kémiai aktinometria alkalmazása diódasoros spektrofotométer, mint fotoreaktor kalibrálására

Munkám során egy olyan, módosított aktinometriás módszert fejlesztettem ki, amely alkalmas viszonylag kis fényintenzitású fotoreaktor (esetemben diódasoros spektrofotométer) fotonáramának a meghatározására. A mérés során trisz-oxaláto-vas(III) fotokémiai bomlását követtem spektrofotometriás módszerrel. A mérés során a besugárzási idő beállításánál fontos, hogy a változás a teljes bomlási reakciónak mindössze néhány (max. 5-10) %-a legyen, ugyanakkor a változás már jól látszódjon. Ehhez a spektrofotométer, mint fotoreaktor alkalmazásánál 30 perces, míg a spektrállámpás méréseknél kb. 30 másodperces idő volt elegendő. A méréseket 390 nm-en követtük.
A minta 1-1,5 mg K3[Fe(C2O4)3] (trisz-oxaláto-vas(III)-at) és 2,5 cm3 0,050 mol/dm3 kénsavat tartalmazott.
A képződött vas(II) mennyiségét nem egy külön, dipiridiles vagy o-fenantrolinos komplexképzéses mérésben határoztam meg, hanem a trisz-oxaláto-vas(III) mintában 390 nm-en bekövetkező abszorbanciacsökkenés alapján:
Fe(II) koncenctráció = ΔA(390 nm)/357,44
A módszer előnye, hogy
nem szükséges külön mérésben meghatározni a képződött vas(II)-t,a környezetből, minta előkészítés során bekerülő fény nem okoz hibát (a fotométerben lévő mintát – hacsak nem szándékosan világítom meg felülről – csak a spektrofotométer fénye éri a mérés ideje alatt),az idő mérését szintén a spektrofotométer végzi kinetika üzemmódban.
Ezen módszerrel meghatároztam egy AnalytikJena diódasoros spektrofotométer által egy 1 cm-es úthosszú küvettába kibocsátott fotonáramot 190-1100 nm között, azaz a fotométer teljes működési tartományában, illetve egy, a mintát felülről megvilágító spektrállámpa fotonáramát 365 nm-en. Ennek értéke a fotométerben található lámpák teljes hullámhossztartományára összegezve 1,7∙1015 foton/s, a spektrállámpával bemutatott elrendezésében pedig ez az érték 9,274∙1015 foton/s 365 nm-en.



